33 ຄົນບາດເຈັບ ໃນເຫດລະເບີດ ທີ່ເມືອງຫຼວງຂອງເຄັນຢາ (ວີດີໂອ)
ເຈົ້າ​ໜ້າ​ທີ່​ຕໍາຫລວດ​ເຄັນ​ຢາ​​ເຊື່ອ​ວ່າ ​ແມ່ນລູກ​ລະ​ເບີດ​ ບໍ່​ແມ່ນ​ໄຟຟ້າ​ລັດ​ວົງ​ຈອນ ທີ່​ເຮັດ​ໃຫ້​ເກີດ​ເຫດ​ລະ​ເບີດ ໃນນະຄອນຫລວງໄນໂຣບີ.
ເຈົ້າໜ້າທີ່ຕໍາຫລວດເຄັນຢາ ກ່າວວ່າ ເຂົາເຈົ້າເຊື່ອວ່າແມ່ນລູກລະເບີດ ບໍ່ແມ່ນ ຍ້ອນໄຟຟ້າລັດວົງຈອນ ທີ່ເຮັດໃຫ້ເກີດເຫດລະເບີດຢູ່ໃຈກາງນະຄອນຫຼວງ Nai-robi ເປັນເຫດໃຫ້ມີຜູ້ໄດ້ຮັບບາດເຈັບ 33 ຄົນ ອະທິບໍດີກົມຕໍາຫລວດ ທ່ານ Matthew Iteere ໄດ້ກ່າວໃນຂັ້ນຕົ້ນວ່າ ອາດມີສາເຫດເປັນຍ້ອນໄຟຟ້າລັດວົງຈອນ ແຕ່ວ່າ ບໍລິສັດໄຟຟ້າຂອງເຄັນຢາ ກ່າວວ່າ ມັນເປັນໄປບໍ່ໄດ້ ນອກນັ້ນຍັງມີ ພິຍານຢ່າງນ້ອຍສອງຄົນໄດ້ບອກແກ່ນັກຂ່າວເອພີວ່າ ຜູ້ຊາຍທີ່ມີໜວດເຄົາ ຍາວຄົນນຶ່ງໄດ້ປະຖົງໄວ້ຢູ່ເທິງຮ້ານໃນຕະຫລາດ ກ່ອນລາວຈະຫາຍໄປ ນາຍົກລັດຖະມົນຕີເຄັນຍາທ່ານ Raila Odinga ກ່າວວ່າ ເຫດລະເບີດແຕກ ນີ້ແມ່ນເປັນນໍ້າມືຂອງພວກກໍ່ການຮ້າຍ ຊຶ່ງທ່ານ Odinga ເວົ້າວ່າ ເຄັນຢາໄດ້ ຖືກຂົ່ມຂູ່ ແຕ່ວ່າຈະ “ບໍ່ຂີ້ຂາດຕາຂາວ ” ກຸ່ມຫົວຮຸນແຮງອິສລາມ al-Shabab ທີ່ໄດ້ຕໍ່ສູ້ເພື່ອສ້າງຕັ້ງລັດທີ່ປົກຄອງດ້ວຍ ສາສະໜາອິສລາມຢ່າງເຄັ່ງຄັດ ຢູ່ໃນປະເທດ Somalia ທີ່ເປັນເພື່ອນບ້ານນັ້ນ ໄດ້ຂົ່ມຂູ່ທີ່ຈະໂຈມຕີເຄັນຢາ ບັນດາເຈົ້າໜ້າທີ່ເຄັນຢາໄດ້ຖິ້ມໂທດໃສ່ກຸ່ມຫົວຮຸ່ນ ແຮງດັ່ງກ່າວ ໃນການໂຈມຕີດ້ວຍລະເບີດມືທີ່ມີມາເປັນລຳດັບກ່ອນໜ້ານີ້ ເຄັນຢາໄດ້ສົ່ງທະຫານເຂົ້າໄປໃນ Somalia ເມື່ອເດືອນຕຸລາປີກາຍເພື່ອສູ້ລົບ ກັບກຸ່ມ al-Shabab ທີ່ມີການຖິ້ມໂທດໃສ່ວ່າ ເປັນຜູ້ຮັບຜິດຊອບໃນການລັກ ພາຕົວຂ້າມຊາຍແດນ ທີ່ມີຂຶ້ນຢ່າງຕໍ່ເນືີ່ອງກັນມານັ້ນ